კურტ ფონ შლაიხერი

კურტ ფერდინანდ ფრიდრიხ ჰერმან ფონ შლაიხერი (გერმ. Kurt Ferdinand Friedrich Hermann von Schleicher; დ. 7 პირელი, 1882 — ღ. 30 მანგი, 1934) — გერმანალი ოურდუმე დო პოლიტიკური მოღალე, გენერალი, გერმანიაშ კანცლერი 1932 წანაშ 3 ქირსეთუთაშე 1933 წანაშ 30 ღურთუთაშახ.

შლაიხერი გურაფულენდჷ პრუსიაშ ოურდუმე აკადემიას. უკულ ნინალენდჷ პრუსიაშ არმიას დო მონაწილენდჷ მაართა მოსოფელიშ ლჷმას. ლჷმაშ თებაშ უკულ, თის შანულამი პოსტეფი უკინებუდჷ ვაიმარიშ რესპუბლიკაშ აკოანჯარაფილი ნძალეფს დო 1926 წანაშე რდჷ პრეზიდენტი პაულ ფონ ჰინდენბურგიშ კონსულტანტი. 1928 წანას გერმანიაშ დუდთხილუაშ მინისტრო გინირთჷ ვილჰელმ გრენერქ, ნამუთ შლაიხერიშ მენტორი რდჷ. თიქ, 1929 წანას, შლაიხერი ქუდარინუ დუდთხილუაშ სამინისტროშ ომინისტრე საქვარეფიშ ოფისიშ მადუდეთ. 1932 წანაშე შლაიხერს უკინებუდჷ დუდთხილუაშ მინისტრიშ პოსტი, ფრანც ფონ პაპენიშ კაბინეტის. პაპენიშ პოსტიშე გინორინაფაშ უკულ, კანცლერო გინირთჷ შლაიხერქ. კანცლერობაშ ბორჯის თინა ოცადუდჷ ადოლფ ჰიტლერიშ დო ნაცისტური პარტიაშ ამბიციეფიშ დოდაღარაფას, მარა უშედეგეთ. პოლიტიკური პრობლემეფიშ გეშათ, 1933 წანაშ 28 ღურთუთას შლაიხერქ კანცლერიშ პოსტიშე გეგნოდირთჷ. უკულ, ჰინდენბურგიქ კანცლერო ჰიტლერი ქუდარინუ. გჷნძე ხამუეფიშ სერიშ მიმალობას, სს-არეფქ შლაიხერი დოჸვილეს, 1934 წანაშ 30 ივანობას.

ლიტერატურა
 ენციკლოპედია ბრიტანიკა

კატეგორია:დუნაბადი 1882
კატეგორია:ნაღურა 1934
კატეგორია:გერმანალეფი
კატეგორია:გერმანალი პოლიტიკოსეფი
კატეგორია:გერმანიაშ კანცლერეფი
კატეგორია:გერმანიაშ დუდთხილუაშ მინისტრეფი
კატეგორია:ნაჸვილა გერმანალი პოლიტიკოსეფი